Kronprinsparrets besøg i Saudi-Arabien har vakt opsigt hos flere udenlandske medier, fordi kronprinsesse Mary ikke bar tørklæde.

Det har trukket overskifter både i ind- og udland, at kronprins Frederik og kronprinsse Mary sammen med repræsentanter fra det danske erhvervsliv lige nu er på besøg i Saudi-Arabien.

Først blev det diskuteret om besøget overhovedet skulle finde sted, da Saudi-Arabien gentagne gange er blevet kritiseret for ikke at overholde menneskerettighederne. Herefter kunne flere medier berette, at flere saudiske topfolk ikke ville give hånd til Kronprinsessen.

Og nu har både britiske og arabiske medier så bidt mærke i, at kronprinsessen ikke fulgte kongedømmets skikke, hvor kvinder normalt bærer tørklæde.

I Michelle Obamas fodspor

Ved ankomsten var den danske kronprinsesse nemlig ikke iført det traditionelle slør, men derimod mørke bukser, en knælang frakke og et lilla tørklæde om halsen.

Den engelske avis Daily Mail skriver, at "Mary fulgte i fodsporene på den amerikanske førstedame, Michelle Obama, samt Hillary Clinton," der i henholdvis 2015 og 2012 heller ikke bar tørklæde.

Her blev særligt Michelle Obama kritiseret i både USA og Saudi-Arabien, da mange mente, at hun manglede respekt for de lokale skikke.

Massiv kritik

I Saudi-Arabien er det ikke påbudt, at gæster i landet skal bære tørklæde, men det anses for god skik at gøre det. For saudiarabiske kvinder er det derimod et påbud at bære tørklæde samt dækkende tøj.

Det danske royale besøg i Saudi-Arabien er blevet kritiseret bredt af politikere og aktivister, der hævder, at det ikke er hensigtmæssigt at engagere sig i Saudi-Arabien, fordi landet krænker menneskerettighederne.

Fem personer er blevet henrettet, mens kronprinsparret har besøgt landet - og blandt andet Amnesty International har derfor taget afstand fra turen.

- Timingen kunne næsten ikke være værre. Saudi-Arabien fejrede nytåret ved at henrette 47 mennesker, oven på et år hvor vi så en kæmpe stigning i antallet af dødsstraffe og også har set et nedslag på ytringsfriheden. At sende en delegation af den kaliber der er tale om af sted på nuværende tidspunkt, det sender et meget symbolsk signal om, at man anerkender og accepterer det, der foregår, siger konstitueret generalsekretær i dansk Amnesty International Trine Christensen til Ritzau.

I videoen herunder fortæller kronprinsesse Mary om, hvorfor turen til mellemøsten har været lærerig: